《拟汉郊祀歌十九首 其十 天马》
明代·胡应麟

天马徕，自渥洼。度月支，径流沙。天马徕，以蹀躞。骨权奇，汗维血。

天马来，骥为友。丧骊黄，牝与牡。天马来，蹑浮云。日千里，空而群。

天马来，服帝闲。从法驾，鸣和鸾。天马来，兆有德。瑞万方，景四国。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。